რობერტ სკოტი
რობერტ ფოლკონ სკოტი (ინგლ. Robert Falcon Scott; 6 ივნისი 1868, პლიმუტი — დაახ. 1912 წლის 29 მარტი, ანტარქტიდა) — დიდი ბრიტანეთის სამეფო სამხედრო-საზღვაო ფლოტის კაპიტანი, პოლარეთის მკვლევარი, სამხრეთ პოლუსის ერთ-ერთი პირველი აღმომჩენი, რომელმაც უხელმძღვანელა ორ ექსპედიციას ანტარქტიკაში: „დისკავერისა“ (1901-1904) და „ტერა-ნოვას“ (1912-1913). მეორე ექსპედიციისას სკოტმა ლაშქრობის ოთხ წევრთან ერთად 1912 წლის 17 იანვარს მიაღწია სამხრეთ პოლუსს, მაგრამ აღმოაჩინა, რომ მათ რამდენიმე კვირით აჯობა ნორვეგიის ექსპედიციამ, რომელსაც რუალ ამუნდსენი ხელმძღვანელობდა. რობერტ სკოტი და მისი ამხანაგები უკან დაბრუნებისას დაიღუპნენ სიცივის, შიმშილისა და ფიზიკური გამოფიტვის გამო. „დისკავერის“ ხელმძღვანელად დანიშვნამდე სკოტს საზღვაო ოფიცრის ჩვეულერივი კარიერა ჰქონდა, ვიქტორიანული ინგლისის მშვიდობიანობის დროს, როდესაც სამხედრო სამსახურში წინსვლა ძალიან შეზღუდული იყო და პატივმოყვარე ოფიცრები ეძებდნენ ნებისმიერ გზას, რათა სხვებისგან გამორჩეულიყვნენ. როდესაც ექსპედიციის სათავეში ჩადგა, სკოტმა კარიერის მწვერვალზე ასვლის შანსი მიიღო, თუმცა პოლარული გამოკვლევებისადმი დიდი ენთუზიაზმით არ იყო განწყობილი. ამ ნაბიჯის განხორციელებით მან საკუთარი სახელი სამუდამოდ დაუკავშირა ანტარქტიკას. სკოტის სიკვდილის შემდეგ იგი ბრიტანეთის ეროვნული გმირი გახდა. ეს სტატუსი 50 წელზე მეტი ხნის განმავლობაში შენარჩუნდა და მტკიცდებოდა ქვეყნის მასშტაბით აგებული უამრავი მემორიალით. XX საუკუნის უკანასკნელ ათასწლეულებში ტერა-ნოვას ექსპედიციის ისტორია გარკვეულ ხელახალ შეფასებას დაექვემდებარა, მკვლევრების ყურადღება მიიპყრო ექსპედიციის კატასტროფულმა ფინალმა, რომელმაც სკოტისა და მისი ამხანაგების სიცოცხლე შეიწირა. საზოგადოების თვალში შეურყეველი გმირიდან სკოტი გადაიქცა მრავალრიცხოვანი დავების ობიექტად, რომელთა მსვლელობისასაც გაჩნდა კითხვები მისი პირადი თვისებებისა და კომპეტენციის შესახებ. ამავე დროს, თანამედროვე მკვლევრები სკოტის ფიგურას საერთო ჯამში დადებითად აფასებენ, ხაზს უსვამენ მის პირად სიმამაცესა და სიმტკიცეს, აღიარებენ შეცდომებს, მაგრამ ექსპედიციის ფინალს ძირითადად მიაწერენ უიღბლობას, კერძოდ კი, ცუდ ბუნებრივ პირობებს.